冠忠南區主場擺陣砌港會
今日另一場港超聯頭場,冠忠南區坐鎮香港仔運動場迎戰港會。南區今季3鬥港會,未嘗一敗兼攻入11球,是役隨時再有大手交易。(周六下午3時開賽)
楊正光鼓勵球員盡情發揮
南區今季連同盃賽,面對港會錄得兩勝一和,主教練楊正光有信心主場出擊下,能延續佳績:「前幾次交手都喺港會個場踢,今日返番主場更適合我哋發揮,只要保持耐性,應該可以攞齊3分。」「光Sir」又指由於下周中要應付對標準流浪的「賽馬會菁英盃」4強,今場或會作出輪換,鼓勵球員盡情發揮。
港會上場聯賽大敗予理文腳下,後衞周子謙(Tim)希望球隊盡快振作恢復信心:「雖然我哋今季未贏過南區,但其實幾場都同佢哋踢得有來有往,最重要係踢出教練部署,今場唔係冇攞分機會。」Tim又指香港仔運動場遠較港會場大,球隊防守策略會作出調整,盡量限制主隊邊路威脅。